GETROUD MET GESINA
Mei 22, 2013 in Uncategorized
Tokkie, my eggenote vir 46 jaar, se doopname is Gesina Susara. Geen kommentaar daarop nie. Moet dit egter noem om iets te verduidelik.
Oud-minister en voormalige speaker Eli Louw is ook met 'n Gezina getroud (z of s maak nie juis verskil nie). Vir hom lig ek my hoed hoog oor wat ek gister in 'n rondlê-Burger raaklees: dat hy en sy Gezina 60 jaar getroud is.
Sit nie in elke man se broek met 'n Gezina/Gesina nie!
Maar Eli Louw is nie sommer elke man nie. Nog iets waarvoor hierdie gewilde Namakwalander spesiale vermelding verdien, is sy dapper rol in die pynlike, stormagtige kabinetsvergadering van 14 Augustus 1989 waar pres. P.W. Botha oortuig is om teen sy sin die tuig neer te lê.
Elke kabinetslid het daardie dag in Tuynhuis die kans gekry om sy saak te stel. Eli Louw, goeie vriend van die president, het opgemerk dat die P.W. Botha van voor sy beroerte en ná sy beroerte nie dieselfde man was nie. Dit het vir hom heelwat wrewel van die gekweste president op die hals gehaal. Hy het gevoel hy is in die rug gesteek.
In ligter luim haal ek by die Louws se diamantbruilof graag ook 'n storie op wat in my laaste humorboekie, Praat-praat in Tamatiestraat (Griffel 2010), verskyn.
Dit is die storie van twee oujongkêrel-broers van Namakwaland wat hul vingers sleg verbrand het – die jaar toe hul beeste so moddervet was. Hulle kon sommer sien hier is hulkansom 'n groot slag te slaan, en hulle sit toe hoog in met die prys.
Die bron van daardie storie was die prokureur by wie die twee broers op Loeriesfontein gaan aanklop het. Sy naam is Eli Louw.
Het nie 'n idée hoekom ek dit nie in "Tamatiestraat" vermeld het nie. Maar stel graag daardie ommissie nou hier reg.
Merkers:diamantbruilof, eli louw, goeie prys vir beeste, tjek wat hop, uit melkbos
&larr ALMAL SE OUPA
SOOS MOEDERSMELK … &rarr
6 antwoorde op GETROUD MET GESINA
Sybil Louw Doms het gesê op September 13, 2013
Was vir my bitter lekker om op hierdie blog af te kon kom. Hoe ouer ek raak hoe meer koester ek stories soos die van my oupa. Dankie waardeer dit!
Uit Melkbos het gesê op September 13, 2013
Hy was nou die dag hier. Steeds 'n man uit een stuk.
Spartel het gesê op Mei 23, 2013
Is die verre verlede nie maar waarmee ons in ons jare dikwels besig is nie. So lank as wat ons nog kan onthou is die verlede ons werklikheid. Die toekoms, waarvan daar seker min vir ons voorlê, is vaag en dalk iets waaroor ons so min as moontlik dink.